AIT ทุ่มงบ 85.75 ลบ.ถือหุ้น 8.04% ใน Campana ลุยเดินสายเคเบิ้ลใต้ทะเล
AIT ทุ่มงบ 85.75 ลบ.เข้าถือหุ้น 8.04% ในบริษัท “Campana” รุกธุรกิจเกี่ยวกับการเดินสายเคเบิ้ลใต้ทะเลในฝั่งอันดามัน หวังรองรับการขยายธุรกิจในอนาคต
12 เม.ย. 2560

บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ระบุว่า ที่ประชุมคณะกรรมการบริษัทเมื่อวานนี้ (11 เม.ย.) มีมติให้เข้าลงทุนในบริษัท Campana ซึ่งทำธุรกิจเกี่ยวกับการเดินสายเคเบิ้ลใต้ทะเลในฝั่งอันดามัน เพื่อให้บริการเช่าลิ้งค์ โดยจะเข้าถือหุ้นคิดเป็นสัดส่วน 8.04% คิดเป็นมูลค่าลงทุนประมาณ 2.45 ล้านเหรียญสหรัฐ หรือราว 85.75 ล้านบาท ซึ่งการลงทุนครั้งนี้จะเป็นการใช้สิทธิการเข้าเพิ่มทุนแทนบริษัทร่วมทุน LAH ซึ่งได้มีมติที่จะไม่เพิ่มทุนในส่วนดังกล่าว เนื่องจากบริษัทแม่ของบริษัทร่วมทุนมีแผนการปรับโครงสร้างการถือหุ้นของบริษัทร่วมทุน
อนึ่ง บริษัท Campana เป็นบริษัทที่ LAH บริษัทร่วมทุน ได้เข้าร่วมลงทุน ปัจจุบันกำลังอยู่ในระหว่างการดำเนินการวางสายเคเบิ้ลใต้น้ำ ซึ่งคาดว่าจะสามารถเชื่อมต่อเคเบิ้ล เพื่อให้บริการลิ้งค์ โดยเป็นการเชื่อมต่อจากเมียนมา ไปสู่จุดต่าง ๆ ทั่วโลก
ทั้งนี้ ภายหลังการเข้าลงทุนครั้งนี้ จะทำให้โครงสร้างผู้ถือหุ้นใน Campana เป็นดังนี้ ผู้ก่อตั้ง 36.58% ,บริษัท LAH จำกัด ถือหุ้น 29.94% , GGG Group ถือหุ้น 25.43% และ AIT ถือหุ้น 8.04%  อย่างไรก็ตามเมื่อรวมกับการลงทุนทางอ้อมผ่าน LAH ด้วย จะทำให้ AIT มีสัดส่วนการถือหุ้นในบริษัทดังกล่าวในสัดส่วน 23.01%
สำหรับวัตถุประสงค์การลงทุนครั้งนี้ เพื่อรองรับการขยายธุรกิจในอนาคตที่เกี่ยวข้องกับเทคโนโลยีสารสนเทศ การสื่อสาร และระบบโครงข่ายโทรคมนาคมในกลุ่มประเทศประชาคมเศรษฐกิจอาเซียน (AEC) โดยบริษัทจะใช้เงินเพิ่มทุนเพื่อมาชำระค่าหุ้นดังกล่าว ซึ่งการเข้าลงทุนจะช่วยเสริมสร้างขีดความสามารถในการแข่งขัน และเพิ่มโอกาสทางธุรกิจด้านเทคโนโลยีสารสนเทศและการสื่อสารไปยังประเทศต่าง ๆ ในภูมิภาคอาเซียน